Springsteen se musiek die inspirasie vir nuwe fliek! | Starburst Music
Springsteen se musiek die inspirasie vir nuwe fliek!
Tuesday, July 9, 2019 - 11:13
Almal het daardie een liedjie, album, fliek of boek wat op die perfekte tyd hulle lewenspad kruis – net op daardie oomblik wat alles voel asof dit uitmekaar uit val, is daar ’n merkwaardige stukkie kuns wat jou laat glo dat alles oukei gaan wees.
BLINDED BY THE LIGHT vertel die storie van Javed (Viveik Kalra), ’n Pakistanse British tiener wat in ’n mindergegoede buurt in Londen woon in 1987, en presies dit ervaar. Dan ontdek hy Bruce Springsteen se musiek, wat hom wakker maak en sy obsessie en indentiteit word. Maar die musiek doen ook meer as dit.
BLINDED BY THE LIGHT is meer as net ’n viering van Springsteen se werk. Oorweldig deur die rassisme wat hy op straat ervaar en die beperkinge wat op Javed geplaas word deur sy pa, vertel die fliek ’n baie intense verhaal van grootword. Dit lei jou na die plek waar musiek alles kan wees: die belofte van ’n lewe wat jy nog nie het nie, maar wat die musiek sê jy kan kry.
Springsteen se musiek doen presies dit vir Javed. Dit is asof hierdie vreemde wit man van New Jersey spesiaal vir dié Pakistanse tiener sing, asof hy elke aspek van sy lewe beskryf en sy pad na die beloofde land uitwys. Die lirieke word so intens in Javed se brein ingeprent dat dit in die regte wêreld oorspoel en oor die skerm spat. Javed se ervarings met Springsteen se musiek word so verweef in die tiener se menswees dat dit byna onmoontlik is om nie saam met hom die woorde van jou gunsteling-musiek aan die wêreld te wil uitbasuin nie.
Soos wat Chadha met Bend It Like Beckham gewys het, weet sy hoe om die stres van botsende kulture soomloos saam te weef in ’n baie toeganklike komedie.
“Met al my flieks probeer ek demonstreer hoeveel ons almal met mekaar in gemeen het, selfs al dink ons nie so nie. Ek wil hê dat gehore met my karakters moet kan identifiseer en voel dat die lewe nie net ’n onregverdige plek vol probleme is nie, maar ook besef dat dit ’n ongelooflike avontuur is waar verandering altyd moontlik is. Ek wou ook graag hê dat kykers moet besef watter wonderlike man, skrywer en musikant Bruce Springsteen is – hy verdien dit!”
BLINDED BY THE LIGHT beloof om, deur middel van ’n aangrypende en emosionele plesierreis, vir kykers te illustreer hoe musiek lewens kan verander – veral in die fase waar tieners volwassenes word.
Die rolprent word versprei deur Filmfinity (Edms) Bpk. en sal by plaaslike bioskope begin draai op 16 Augustus 2019.
Kyk die lokprent hier: https://www.youtube.com/watch?v=_ZlN6iQWARE